భారత్‌, జపాన్‌ దూసుకుపోతున్నాయి..
-  అక్కడ 'మేక్‌ ఇన్‌ ఇండియా' చర్యలు గర్వకారణం
-  మారుతీ కార్లను దిగుమతి చేసుకోనున్న జపాన్‌
-  ప్రధాన మంత్రి నరేంద్ర మోడీ
    న్యూఢిల్లీ: ప్రపంచ ఆర్థిక వ్యవస్థలో మందగమనం నెలకొన్న నేపథ్యంలోనూ భారత్‌, జపాన్‌లు మెరుగైన వృద్ధి రేటుతో రాణిస్తున్నాయని ప్రధాన మంత్రి నరేంద్ర మోడీ అన్నారు. భారత ప్రభుత్వ ప్రతిష్ఠాత్మకంగా చేపట్టిన 'మేక్‌ ఇన్‌ ఇండియా' కార్యక్రమాన్ని జపాన్‌ తమవంతు సహకారం అందించేందుకు ముందుకు రావడం పట్ల ఆయన హర్షం వ్యక్తం చేశారు. ఇరు దేశాలు సరైన మార్గంలో ముందుకు దూసుకుపోతున్నాయని చెప్పడానికి ఇది తార్కాణమని ఆయన అన్నారు. జపాన్‌లో 1200 కోట్ల డాలర్ల నిధులóతో 'మేక్‌ ఇన్‌ ఇండియా' కార్యక్రమం ముందుకు సాగుతుండడం గర్వకారణమని ఆయన అన్నారు. ఇక్కడ ఏర్పాటు చేసిన 'బిజినెస్‌ లీడర్స్‌ ఫోరమ్‌' లో జపాన్‌ ప్రధాని షింజో ఎబేతో కలిసి పాల్గొన్నారు.
  చరిత్రలో మొదటిసారిగా భారత్‌ నుంచి జపాన్‌కు మారుతీ కార్లను దిగుమతి చేసుకోనున్నాయని ఆయన ఈ సందర్భంగా వెల్లడించారు. మారుతీ కొత్తగా మార్కెట్‌లోకి తేనున్న బాలినో కారు భారత్‌లో తయారై జపాన్‌కు, విశ్వవ్యాప్తంగా ఎగుమతి కానుందని ఆయన తెలిపారు. ప్రపంచ వ్యాప్తంగా మందగమనపు పవనాలు నెలకొన్న నేపథ్యంలో సైతం జపాన్‌ మేటి వృద్ధితో దూసుకుపోతోందని ఆయన అన్నారు. ఇటీవలే విడుదలైన ఆ దేశ ఆర్థిక విశ్లేషణ నివేదిక కూడా ప్రోత్సాహకరంగా ఇదే విషయాన్ని వెల్లడించిందని ప్రధాని తెలిపారు. అదే మాదిరి తాజాగా భారత తయారీ రంగ వృద్ధి కూడా 10.6 శాతానికి, భారత పారిశ్రామికోత్పత్తి 9.8 శాతానికి చేరిందని ప్రధాని వివరించారు.
 మెరుగైన విధానపరమైన నిర్ణయాలు, సమర్థమంతమైన అమలు, రాష్ట్రాలు కూడా అందుకు తగ్గ చర్యలతో ముందుకు సాగుతుండడం వంటి చర్యల కారణంగానే మెరుగైన వృద్ధి కనిపిస్తోందని ఆయన చెప్పుకొచ్చారు. భారత్‌లో అపారమైన మానవ వనరులు ఉన్నాయనీ.. విశిష్టమైన మేథోసంపద జపాన్‌ సోంతమని మోడీ అన్నారు. ఈ రెండింటిని సరైన రీతిలో మేళవించుకొంటూ సహకరించుకొని ముందుకు సాగితే అద్భుతాలను సృష్టించవచ్చని ఆయన అన్నారు. ఈ కార్యక్రమంలో ఇరు దేశాల పారిశ్రామికవేత్తలు, వ్యాపార దిగ్గజాలు పాల్గొన్నారు.
మీ స్నేహితులకు రికమెండ్ చెయ్యండి